### NN 44/2017 (5.5.2017.), Odluka o osnivanju Povjerenstva Vlade Republike Hrvatske za zatočene i nestale osobe

VLADA REPUBLIKE HRVATSKE

1004

Na temelju članka 24. stavaka 1. i 3. Zakona o Vladi Republike Hrvatske (»Narodne novine«, br. 150/11, 119/14 i 93/16), Vlada Republike Hrvatske je na sjednici održanoj 4. svibnja 2017. godine donijela

ODLUKU

O OSNIVANJU POVJERENSTVA VLADE REPUBLIKE HRVATSKE ZA ZATOČENE I NESTALE OSOBE

I.

Ovom Odlukom osniva se Povjerenstvo Vlade Republike Hrvatske za zatočene i nestale osobe (u daljnjem tekstu: Povjerenstvo).

II.

Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod.

III.

Povjerenstvo je savjetodavno i stručno međuresorno tijelo Vlade Republike Hrvatske za pitanja zatočenih i nestalih osoba tijekom Domovinskog rata.

IV.

Zadaća je Povjerenstva da Vladi Republike Hrvatske daje prijedloge, mišljenja i stručna obrazloženja iz područja traženja zatočenih i nestalih osoba, te s tim u vezi Povjerenstvo:

1. predlaže Vladi Republike Hrvatske strategiju u području traženja zatočenih i nestalih osoba, osobito u vezi:

– prikupljanja saznanja o zatočenim i nestalim osobama i mjestima masovnih i pojedinačnih grobnica

– pregovora o zatočenim i nestalim osobama s nadležnim tijelima drugih država i

– procesa ekshumacija te identifikacija ekshumiranih posmrtnih ostataka

2. ocjenjuje stanje u problematici zatočenih i nestalih osoba, predlaže Vladi Republike Hrvatske mjere za rješavanje određenih problema te mjere za poboljšanje stanja

3. prati aktivnosti poduzete od strane tijela državne uprave i drugih tijela u Republici Hrvatskoj koja se u svojem djelokrugu rada bave pitanjem zatočenih i nestalih osoba te predlaže Vladi Republike Hrvatske mjere za poboljšanje odnosno povećanje učinkovitosti njihovog rada

4. prati rad međunarodnih organizacija koje se u svojemu djelokrugu bave pitanjem zatočenih i nestalih osoba u Republici Hrvatskoj te njihove odnose s Republikom Hrvatskom i Vladi Republike Hrvatske daje prijedloge i mišljenja o modalitetima suradnje

5. prati aktivnosti udruga registriranih u Republici Hrvatskoj koje okupljaju obitelji zatočenih i nestalih osoba te Vladi Republike Hrvatske daje prijedloge i mišljenja o načinu suradnje

6. prati iskustva drugih zemalja i međunarodnih organizacija koje se bave traženjem zatočenih i nestalih osoba, te sukladno interesu i potrebama, predlaže Vladi Republike Hrvatske uspostavu suradnje.

V.

Povjerenstvo čini po jedan predstavnik, odnosno dužnosnik:

– Ministarstva hrvatskih branitelja

– Ministarstva unutarnjih poslova

– Ministarstva obrane

– Ministarstva pravosuđa

– Ministarstva vanjskih i europskih poslova

– Ministarstva zdravstva

– Državnog odvjetništva Republike Hrvatske

– Sigurnosno-obavještajne agencije

– Vojne sigurnosno-obavještajne agencije

– Medicinskog fakulteta u Zagrebu, Zavoda za sudsku medicinu i kriminalistiku

– Hrvatskog Crvenog križa.

Predstavnik Ministarstva hrvatskih branitelja je dužnosnik nadležan za pitanja zatočenih i nestalih osoba, te je ujedno predsjednik Povjerenstva.

Tajnik Povjerenstva je državni službenik Ministarstva hrvatskih branitelja, ustrojstvene jedinice nadležne za poslove zatočenih i nestalih osoba.

VI.

Predsjednika, članove i tajnika Povjerenstva iz točke V. ove Odluke imenuje Vlada Republike Hrvatske na prijedlog Ministarstva hrvatskih branitelja, uz prethodni prijedlog čelnika njihovih tijela iz točke V. stavka 1. ove Odluke.

VII.

Za potrebe pregovora s nadležnim tijelima drugih država, te razgovore s međunarodnim organizacijama predsjednik Povjerenstva određuje pregovarački tim i predvodi ga.

Članove pregovaračkog tima iz stavka 1. ove točke čine tajnik Povjerenstva i pojedini članovi Povjerenstva koje, ovisno o sadržaju pregovora, odredi predsjednik Povjerenstva.

VIII.

Stručne, administrativne i tehničke poslove potrebne za rad Povjerenstva obavlja Ministarstvo hrvatskih branitelja, putem tajnika Povjerenstva iz točke V. stavka 3. ove Odluke.

IX.

Povjerenstvo za svoj rad odgovara Vladi Republike Hrvatske, te joj o svom radu podnosi godišnje izvješće.

X.

Predsjednik, članovi i tajnik Povjerenstva iz točke V. ove Odluke imenovat će se u roku od 60 dana od dana stupanja na snagu ove Odluke.

XI.

Danom stupanja na snagu ove Odluke prestaje važiti Odluka o osnivanju Povjerenstva Vlade Republike Hrvatske za zatočene i nestale osobe (»Narodne novine«, broj 46/13).

Danom stupanja na snagu ove Odluke prestaje dužnost predsjednika, članova i tajnika Povjerenstva imenovanih temeljem Odluke o osnivanju Povjerenstva Vlade Republike Hrvatske za zatočene i nestale osobe iz stavka 1. ove točke.

XII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/134
 Urbroj: 50301-29/23-17-2
 Zagreb, 4. svibnja 2017.

Predsjednik
 mr. sc. Andrej Plenković, v. r.